proxectonos/corpus_dominio_cientifico huggingface dataset:
Walter Kohn

Walter Kohn, nado o 9 de marzo de 1923 en Viena (Austria) e finado en Santa Barbara (California), o 19 de abril de 2016, foi un físico teórico austríaco nacionalizado estadounidense que foi premiado, xunto con John Pople, co Premio Nobel de Química en 1998. Traxectoria
Kohn graduouse en matemáticas e física pola Universidade de Toronto en 1945 e realizou unha especialidade en matemática aplicada tamén en Toronto, que terminou en 1946. Doutorouse en física pola Universidade Harvard en 1948, baixo a supervisión de Julian Schwinger. Foi profesor na Universidade Carnegie Mellon durante 1950-1960, onde realizou gran parte da súa investigación sobre física de semicondutores. Trasladouse máis tarde á recentemente fundada Universidade de California en San Diego en 1960, onde permaneceu ata 1979. Entón aceptou o cargo de primeiro director do Instituto Kavli de Física Teórica, Santa Bárbara. Tomou posesión do cargo de profesor da Universidade de California, Santa Bárbara en 1984, onde continuou dando clase como profesor emérito.
En 1957 recibiu a cidadanía estadounidense, pasando a ter a dobre nacionalidade austríaca-estadounidense. Investigacións científicas
Durante a súa estancia na Universidade Carnegie Mellon realizou investigacións na física dos semicondutores, materia que posteriormente cambiou pola investigación das características electrónicas de diversos materiais. En particular, Kohn desempeñou un papel importante no desenvolvemento da teoría funcional da densidade, que posibilitou o incorporar os efectos da mecánica cuántica na densidade electrónica (en lugar de mediante a función de onda). Esta simplificación computacional foi moi frutífera e pasou a ser unha ferramenta esencial da electrónica de materiais, atómica e molecular.
En 1998 foi galardoado coa metade do Premio Nobel de Química polo desenvolvemento da teoría funcional da densidade. A outra metade do premio recaeu en John Pople polo desenvolvemento de métodos teóricos mediante os cales podíanse investigar as propiedades das moléculas nos procesos químicos.
En 1961 obtivo o Premio Buckley da American Pyhsical Society pola súa obra.
Walter Migula

Walter Emil Friedrich August Migula (1863, Zyrowa (Oberschlesien, Gmina Zdzieszowice) - 1938, Eisenach) foi un botánico e micólogo alemán.
En 1888 foi promovido en Breslau a Profesor extraordinario, ensinando na Instituto de Tecnoloxía de Karlsruhe ata 1893 e desde 1904 ata 1915 traballou como profesor na Academia forestal de Eisenach.
Migula publicou, xunto a artigos científicos sobre criptógamas e bacterioloxía, tamén unha obra popular de Fisioloxía vexetal. Foi o descritor das bacterias Pseudomonas, ás que lles puxo o nome.
A abreviación deste autor en botánica é Mig. Algunhas publicacións
Kryptogamen-Flora von Deutschland, Deutsch-Österreich und der Schweiz (Flora criptogámica de Alemaña, Austria e Suíza).
walter Migula, m. Campbell, henry johnstone Campbell. 1893. An introduction to practical bacteriology for physicians, chemists, and students. Libros de texto de introdución á ciencia. Ed. S. Sonnenschein. 247 pp.
1897. System der Bakterien, Vol. 1. Ed. Fischer.
1901. Compendium der bakteriologischen Wasseruntersuchung. Ed. O. Nemnich. 438 pp. reeditado en 2010 BiblioBazar, 458 pp. ISBN 1144782740.
1911. Die Desmidiazeen. Vol. 6 de (Handbücher f. d. prakt. naturwiss. Arbeit) 65 pp.
1917. Die Brand- u. Rostpilze Vol. 13 de (Handbücher f. d. prakt. naturwiss. Arbeit) 132 pp.
adolf Pascher, josef Schiller, walter Migula. 1925. Heterokontae, Phaeophyta, Rhodophyta, Charophyta. Issue 11 de Die Süsswasser-Flora Deutschlands, Österreichs und der Schweiz. 250 pp.
Pflanzenbiologie, 1900 [Bioloxía das plantas]
Morphologie, Anatomie und Physiologie der Pflanzen, 2ª edición 1906 Edición dixital da Universidade e Biblioteca Estatal de Düsseldorf
Walter Norman Haworth

Sir Walter Norman Haworth, nado o 19 de marzo de 1883 en Chorley, Lancashire, (Inglaterra) e finado o 19 de marzo de 1950 en Barnt Green, Worcestershire, (Inglaterra) foi un químico e profesor universitario británico galardoado co Premio Nobel de Química do ano 1937. Traxectoria
Decidiu asistir á universidade e estudar química logo de traballar durante algún tempo na factoría de linóleo do seu pai e en contra da vontade dos seus pais. En 1903 entrou na Universidade de Manchester, onde se graduó con honras en 1906. Tras tres anos de traballo de investigación, obtivo unha bolsa e acudiu á Universidade de Göttingen, onde se doutorou en 1910.
Entre 1920 e 1925 foi lector de química na Universidade de St Andrews e entre 1920 e 1925, profesor de química orgánica na Universidade de Durham. Dirixiu, a partir de 1925, o departamento de química da Universidade de Birmingham.
Entre 1944 e 1946 foi presidente da Sociedade Británica de Química, e vicepresidente da Royal Society de Londres entre 1947 e 1948.
En 1947 foi nobrado cabaleiro do Imperio Británico (sir) polo rei Xurxo VI do Reino Unido polas súas investigacións acerca da obtención de enerxía nuclear. Investigacións científicas
As súas primeiras investigacións trataron sobre a estrutura dos terpenos, conseguindo sintetizar o silvestreno en 1912. A partir de 1915 comezou a investigar a estrutura dos hidratos de carbono dos polisacáridos. En 1933 conseguiu determinar a estrutura química da vitamina C, denominando ácido ascórbico ao produto sintético que identificou con esta vitamina.
En 1937 foi galardoado co premio Nobel de Química, compartido con Paul Karrer, "polas súas investigacións sobre os hidratos de carbono e a vitamina C".
A súa principal obra foi The Constitution of Sugars (1929).
Walter Raleigh

Walter Raleigh, nado en East Budleigh, Devon, contra 1552 e finado en Londres o 29 de outubro de 1618, foi un mariño, pirata, escritor e político inglés. E coñecido na súa faceta de explorador e por ter sido o que popularizou o tabaco en Inglaterra. Na literatura española era coñecido como Guantarral. Traxectoria
Nado nunha familia protestante de Devon fillo de Walter Raleigh e Catherine Champernowne.
Aliado desde o principio ao bando da raíña Isabel I, loitou tenazmente contra os rebeldes irlandeses, concibiu o proxecto de colonizar América do Norte, fundando en 1584 a colonia de Virxinia (cuxo primeiro mapa foi trazado polo matemático Thomas Harriot, que lle acompañaba), contribuíu á derrota da Armada Invencible española, e loitou por devolverlle o trono ao rei de Portugal (1589).
Raleigh foi nomeado gobernador de Jersey durante o período 1600-1603, e responsabilizouse de modernizar as defensas da illa. Chamou á nova fortaleza en St. Helier Fort Isabella Bellissima, coñecida máis tarde como Elizabeth Castle.
Participou nunha segunda expedición ao río Orinoco en busca do mítico El Dorado.
Foi elixido membro do Parlamento varias veces e gozou de grande influencia. Caeu en desgraza durante un breve período tras seducir a unha das damas de honra da corte da raíña (1592), aínda que pronto o recuperou, e disputou a Leicester e ao conde de Essex o amor da raíña Isabel; acúsaselle de forzar a morte de Essex.
En 1596, durante a guerra contra España, participou na toma e saqueo de Cádiz que a frota inglesa baixo o mando de Charles Howard e Robert Devereux levou a cabo, suceso que o propio Raleigh relatou por escrito. No desembarco que as tropas inglesas fixeron, Raleigh resultou ferido nunha perna. .
Tras a chegada ao trono de Xacobe I en 1603, foi acusado de participar nunha conspiración contra o rei e encarcerado durante 12 anos (1604-1616). Durante o seu cativerio escribiu unha Historia do mundo (1614). Walter Raleigh obtivo finalmente a liberdade provisional e iniciou en 1617 unha expedición a Güiana, onde esperaba descubrir minas de ouro, e tomou posesión de parte dese país en nome de Inglaterra; pero tras destruír algúns establecementos españois, foi detido de novo, a solicitude de España, ao seu regreso; recuperouse a antiga acusación de traizón da que non fora exonerado totalmente; foi condenado á morte, sufriu suplicio e foi posteriormente decapitado en Whitehall en 1618. Obra
Durante o seu longo arresto, sir Walter Raleigh redactou diversos escritos, entre outros unha Historia do Mundo, moi valorado no fondo e na forma. Foi amigo de Edmund Spenser. Atribúeselle a introdución do tabaco en Virginia e en Jersey, así como o da pataca en Inglaterra. Tamén deixou unha serie de Obras diversas, que se publicaron en Londres en 1751, e entre a que hai unha Descrición da Güiana, ilustrada por Hondius.
Walter Schottky

Walter Hermann Schottky, nado en Zürich (Suíza) o 23 de xullo de 1886 e finado en Forchheim (Baviera) o 4 de marzo de 1976, foi un físico alemán. Traxectoria
Fillo do matemático Friedrich Schottky, estudou física na Universidade Humboldt de Berlín e na Universidade de Wurzburgo. Foi alumno de Max Planck, que dirixiu a súa tese de doutoramento. Traballou para Universidade de Jena (1912-1914), a empresa Siemens AG (1914-1919), a Universidade de Wurzburgo (1919-1923), a Universidade de Rostock (1923-1927) e, de novo, para Siemens AG (1927-1958).
Schottky inventou a pantalla da rede de tubo de baleiro en 1915 e a válvula termoiónica tétrodo en 1919, mentres traballaba na Siemens. En 1938 formulou unha teoría para predicir o efecto Schottky, que agora se utiliza nos díodos Schottky.
Foi galardoado en 1936 coa medalla Hughes, concedida pola Royal Society «polo seu descubrimento do efecto Schrotlky na emisión termoiónica e a súa invención do tétrodo de pantalla de rede e dun método superheterodino de recibir sinais inalámbricas». ​ O efecto Schrottky describe as variacións espontáneas en tubos de baleiro.
En 1964 recibiu o Anel Werner von Siemens en honor ao seu pioneiro labor no desenvolvemento físico para a comprensión de moitos fenómenos que deron lugar a numerosos e importantes aparatos técnicos, entre eles amplificadores de tubo e semicondutores.
Walter Zapp

Walter Zapp, nado en Riga, Imperio Ruso, o 22 de agosto de 1905, e finado en Binningen, Suíza, o 17 de xullo de 2003, foi un inventor alemán do Báltico. A súa creación máis coñecida foi a cámara subminiatura Minox. Ao longo da súa vida, atribuíronselle máis de 60 patentes. Traxectoria
Zapp naceu en Riga, na Gobernación de Livonia, actual Letonia, fillo de nai alemá do Báltico e pai británico. En 1932, mentres residía en Estonia, comezou a desenvolver a daquela innovadora cámara subminiatura, primeiro creando modelos de madeira, o que o levou a construír o primeiro prototipo en 1936. A cámara foi lanzada ao mercado en 1938. As cámaras Minox foron fabricadas por VEF, Valsts Elektrotehniskā Fabrika, en Letonia, que chegou a producir 17000 unidades.
Durante a relocalización dos alemáns do Báltico na primavera de 1941, Zapp trasladouse a Alemaña. Entre 1941 e 1945 traballou no desenvolvemento da microscopía electrónica en AEG, en Berlín. Trala segunda guerra mundial, en 1945, fundou a empresa Minox GmbH en Wetzlar, Alemaña, a cal segue existindo até hoxe.
En 2001, durante a súa última visita a Letonia, declarou que fora celebrar alí o seu centésimo aniversario. Faleceu aos 97 anos en Binningen, preto de Basilea, Suíza. Patentes
O deseño innovador e as solucións técnicas da cámara de Zapp foron patentados en todo o mundo. VEF obtivo 66 patentes en 18 países grazas ás invencións de Zapp. Na década de 1960, Zapp foi mencionado como inventor en varias patentes concedidas a Minox GmbH por melloras e modificacións en cámaras subminiatura. A comezos da década de 1990, Zapp patentou a súa derradeira invención: o telescopio de peto Minox T8. Premios e honras
En 2001, Walter Zapp recibiu un doctoramento honoris causa da Academia de Ciencias de Letonia e foi condecorado coa Orde da Cruz de Terra Mariana en recoñecemento polos seus servizos á República de Estonia. En 1994, Eesti Post emitiu un selo postal da serie Europa en conmemoración de Walter Zapp e o seu invento patentado, patente estoniana n. º 2628, a cámara subminiatura Minox.
Walther Bothe

Walther Wilhelm Georg Bothe, nado en Oranienburg en 1891 e finado en Heidelberg en 1957, foi un físico, matemático, químico e profesor universitario alemán. Recibiu o Premio Nobel de Física o ano 1954, xunto con Max Born, pola invención do método das coincidencias na ocupación do contador Geiger. Traxectoria
Naceu o 8 de xaneiro de 1891 na cidade alemá de Oranienburg, preto de Berlín. Estudou física, química e matemáticas na Universidade de Berlín onde tivo como profesor a Max Planck, doutorándose no ano 1914. Tras a primeira guerra mundial, onde foi feito prisioneiro polo Imperio Ruso e deportado a Siberia, colaborou con Hans Geiger ao Physikalisch-Technische Reichsanstalt de Berlín. En 1930 foi nomeado profesor da Universidade de Giessen e o 1934 foi director do Instituto de Física da cidade de Heidelberg.
Morreu o 8 de febreiro de 1957 á cidade de Heidelberg. Procura científica
Xunto a Hans Geiger descubriu que se unha soa partícula é detectada por dúas ou máis contadores Geiger, a detección será practicamente coincidente no tempo. Usando esta observación construíu o circuíto de coincidencia permitindo que varios contadores en coincidencia determinen o ímpeto angular dunha partícula. Bothe estudou o efecto Compton usando este sistema, así establecendo a análise moderna dos procesos de dispersión e establecendo unha porta lóxica.
En 1930 demostrou, xunto con H. Becker, que mediante o bombardeo do berilio con partículas alfa conseguíase unha radiación penetrante, formada polo que posteriormente James Chadwick denominaría neutróns. En 1943 finalizou o primeiro ciclotrón alemán.
En 1954 foille concedido o Premio Nobel de Física, que compartín con Max Born, pola invención do método das coincidencias no uso do contador Geiger, polo estudo dos radiacións Recoñecementos
En honor seu nomeouse o asteroide (19178) Walterbothe descuberto o 9 de setembro de 1991 por Freimut Börngen e Lutz D. Schmadel.
Walther Hermann Nernst

Walther Hermann Nernst, nado en Briesen, (Prusia, hoxe Wąbrzeźno) o 25 de xuño de 1864 e finado en Ober-Zibelle (Alemaña) o 18 de novembro de 1941, foi un físico e químico alemán, Premio Nobel de Química en 1920. Traxectoria
Nado na Prusia occidental, considerábase alemán, aínda que de nai polaca.
Estudou nas universidades de Zürich, Berlín, Graz e Würzburg. Tras traballar algún tempo en Leipzig, desde 1891 exerceu como profesor de física na Universidade de Gotinga, onde, en 1895, fundou o Instituto de Química, Física e Electroquímica.
Posteriormente, en 1905 trasladouse á Universidade Humboldt de Berlín como profesor e director do Instituto de Química Física. En 1922 foi nomeado presidente do Instituto Fisicotécnico de Berlín-Charlottenburg, cargo que deixou en 1933. Desde entón dedicouse ao estudo da electroacústica e astrofísica.
Casou con Emma Lohmeyer en 1892 con quen tivo dous fillos e tres fillas. Investigacións científicas
Os seus traballos axudaron a establecer a moderna físico-química. Traballou nos campos da electroquímica, termodinámica, química do estado sólido e fotoquímica. Os seus descubrimentos inclúen a ecuación de Nernst.
Desenvolveu o chamado "teorema da calor", segundo o cal a entropía dunha materia tende a anularse cando a súa temperatura aproxímase ao cero absoluto, e que constitúe a Terceira Lei da Termodinámica. Recibiu o premio Nobel de Química, premio que foi anunciado o 10 de novembro de 1921 e entregado aquel mesmo ano.
Desenvolveu tamén unha teoría osmótica para explicar e determinar o potencial dos eléctrodos dunha pila de concentración e formulou a lei de distribución dunha materia entre dúas fases dadas.
Inventou a chamada lámpada de Nernst, cuxo filamento (constituído por óxidos de circonio e itrio) faise condutor ao quentarse, podendo alcanzar temperaturas superiores en máis de 1000 °C ás doutras lámpadas, máis eficaz que as antigas lámpadas de arco de carbón e que adoita empregarse como fonte de raios infravermellos.
A partir de 1933 dedicouse ao estudo da electroacústica e a astrofísica, inventou unha microbalanza, así como un piano eléctrico en colaboración coas compañías Bechstein e Siemens, e no que utilizou amplificadores de radio. Recoñecementos
Na súa honra bautizouse ao asteroide (24748) Nernst descuberto o 26 de setembro de 1992 por Freimut Börngen e Ludtz D. Schmadel.
Wamba, Nixeria

Wamba é unha Área de goberno local do Estado de Nasarawa, en Nixeria. A súa capital é a poboación de Wamba.
Ten unha área de 1. 156 km² e unha poboación de 72. 894 habitantes segundo o censo de 2006.
Nela atópanse as Cataratas de Farin Ruwa, unha das maiores cachoeiras de África.
Wang Yaping

Wang Yaping é unha piloto e astronauta chinesa. Wang foi a segunda muller astronauta nomeada pola CNSA e a segunda muller chinesa no espazo. Carreira
Wang é capitá da Forza Aérea do Exército Popular de Liberación.
Foi candidata para a misión espacial Shenzhou 9 Non obstante, Liu Yang foi seleccionada para a histórica misión da primeira muller chinesa en viaxar ao espazo. Wang era membro da tripulación de reserva do SZ-9. Wang converteuse na segunda muller astronauta chinesa como membro da tripulación da nave espacial Shenzhou 10, que orbitaba a Terra en xuño de 2013, e da Tiangong-1 que orbitaba á estación espacial na que atracou. Foi a primeira persoa da tripulación que se anunciou, en abril, mentres que o resto da tripulación foi anunciada en xuño. Wang Yaping foi unha das dúas mulleres no espazo para o 50 aniversario de Vostok 6, o primeiro voo espacial dunha muller, Valentina Tereshkova. A outra muller no espazo, o 16 de xuño de 2013, era Karen Nyberg, unha astronauta estadounidense a bordo da Estación Espacial Internacional. Mentres estaba a bordo do Tiangong-1, Wang realizou experimentos científicos e ensinou unha lección de física a estudantes chineses a través da transmisión de televisión en directo. Wang participou tamén na misión Shenzhou 13, de 182 días de duración e que foi lanzada o 15 de outubro de 2021.
Wang-ui namja

Wang-ui namja (en coreano: 왕의 남자) é un filme surcoreano de 2005 dirixido por Lee Joon-ik. Está protagonizado por Kam Woo-sung, Lee Joon-gi e Jung Jin-young. Foi adaptado da obra de teatro de 2000, Yi, sobre Yeonsangun de Joseon, un rei da dinastía Joseon, e o seu pallaso. Estreouse nos cinemas o 29 de decembro de 2005, sendo distribuído domesticamente por Cinema Service e internacionalmente por CJ Entertainment.
O filme foi escollido como candidato de Corea do Sur para o Óscar ó mellor filme en lingua non inglesa na 79ª edición dos premios, mais finalmente non foi nomeado. Con máis de 12, 3 millóns de entradas vendidas, foi o filme máis visto en Corea do Sur ese ano, así como o décimo oitavo filme surcoreano con maior recadación da historia. Personaxes
Kam Woo-sung como Jang-saeng
Lee Joon-gi como Gong-gil
Jung Jin-young como King Yeonsan
Kang Sung-yeon como Jang Nok-su
Jang Hang-seon como Cheo-sun
Yoo Hae-jin como Yuk-gab
Jeong Seok-yong como Chil-duk
Lee Seung-hun como Pal-bok
Wapedia

Wapedia é unha forma de Wikipedia para teléfono móbil (WAP) ou para ordenador portátil (PDA). Cada texto é da Wikipedia e ten unha licenza GNU FDL. O obxectivo da Wapedia é de dar acceso para o contido da Wikipedia vía teléfonos móbiles e PDAs. A Wapedia existe desde agosto de 2004. Características
As páxinas longas divídense en anacos máis pequenos para amosarse correctamente nas pantallas pequenas.
As imaxes escálanse á resolución dos dispositivos móbiles.
Ten un motor de busca independente dos servidores Wikimedia.
Soporta varias linguaxes.
Ten varias opcións configurables.
Galería de imaxes
Warakshe

Warakshe foi un reino na rexión de Elam, ao oeste, sometido a Sargón I de Akkad sobre o -2325.
Rebelouse contra o sucesor de Sargón, o seu fillo Rimush, sobre o -2281, baixo a dirección do rei Sidgau, auxiliado polo rei de Awan (tamén sublevado) Lukhkhishshan. A rebelión foi acorada. Pola mesma época menciónase o reino de Parahsum, que podería ser o nome acadio de Warakhshe ou Warakshe
O -2260, durante a sucesión de Naramsin, vólvese a rebelar sen éxito.
Sobre o -2075 aparece mencionado como Markhashi e era aliado do rei Shulgi de Ur. Reis
Sidgau.
Ward Cunningham

Howard G. "Ward" Cunningham, nado en Michigan City o 26 de maio de 1949, é un programador estadounidense que desenvolveu a primeira wiki e foi coautor do "Manifesto for Agile Software Development" Pioneiro no padrón de deseño e da programación extrema, comezou a codificar a WikiWikiWeb en 1994, e instalouna na páxina web da consultoría de software que creou coa súa esposa, Karen, Cunningham & Cunningham (coñecida habitualmente polo seu nome de dominio, c2. com), o 25 de marzo de 1995, como anexo ao Portland Pattern Repository. Escribiu un libro sobre wikis titulado The Wiki Way e inventou o Framework for Integrated Tests.
Cunningham foi un voceiro clave nos primeiros tres relatorios da serie de conferencias sobre a investigación e a práctica das wikis e tamén no Wikimedia Developer Summit 2017. Traxectoria
Cunningham naceu en Michigan City, Indiana e criouse en Highland, Indiana, permanecendo alí durante o instituto. Recibiu o seu grao en enxeñaría interdisciplinar (enxeñaría eléctrica e ciencias da computación) e o seu mestrado en ciencias da computación pola Universidade Purdue, en que se graduou en 1978. Foi foundador de Cunningham & Cunningham, Inc. e tamén actuou como director de R&D en Wyatt Software e como enxeñeiro xefe en Tektronix Computer Research Laboratory. É o fundador de The Hillside Group e participou na conferencia Pattern Languages of Programming que patrocina. Cunningham formou parte da comunidade Smalltalk. Entre decembro de 2003 e outubro de 2005, traballou para Microsoft Corporation no grupo "Patterns & Practices". De outubro de 2005 a maio de 2007 tivo o posto de Director of Committer Community Development na Eclipse Foundation.
En maio de 2009, Cunningham uniuse a AboutUs como CTO. O 24 de marzo de 2011, The Oregonian informou que Cunningham saíra de AboutUs para unirse a CitizenGlobal, unha startup con sede en Venice-Beach que traballa en contidos de vídeo. Continúa como "aseso" de AboutUs. Cunningham abandonou CitizenGlobal para ser programador en New Relic. Vida persoal
Cunningham vive en Beaverton, Oregón. Ten unha licenza Extra Class de radioafeccionado outorgada pola Federal Communications Commission, e o seu sinal de chamada é Kilo Nine Oscar X-ray, K9OX. Publicacións
Leuf, Bo; Cunningham, Ward (2001). The Wiki Way. Addison-Wesley Professional. ISBN 978-0201714999.
Warren Buffett

Warren Edward Buffett, nado o 30 de agosto de 1930 en Omaha, Nebrasca, é un investidor e filántropo estadounidense. No ano 2008 era considerado o home máis rico do mundo. Traxectoria
O seu patrimonio líquido ascendía no 2006 a 16 mil millóns de dólares, grazas enteiramente á súa habilidade na escolla de accións e a administración de investimentos doutras persoas. Buffet iniciou a súa carreira en 1954 con apenas 100 dólares para investir. Despois de ser ensinado por Benjamin Graham, fundou unha sociedade de investimento da que el era administrador. Buffet dirixiu esta sociedade ata 1969, cando saíu do mercado debido aos niveis extremadamente altos da Bolsa.
En 1965 comprou unha firma con problemas financeiros no sector téxtil chamada Berkshire Hathaway. Esta firma debería converterse nun holding para investimentos no sector dos medios de comunicación, seguros e compañías do sector de consumo. Buffet comprou varias destas compañías a un prezo moi baixo na recesión de 1973. Isto axudou a manter o seu retorno ben superior ó mercado durante as décadas de 70 e 80. Buffett xa era considerado unha lenda viva no campo dos investimentos cando comprou unha gran parte de Coca-Cola en 1988. Os exemplos empregados nas súas conferencias axudaron a espallar a súa reputación ben lonxe dos confíns de Wall Street, auxiliados por un bando de investidores satisfeitos que Buffet axudou a transformar en millonarios.
Buffett é o investidor con máis éxito de tódolos tempos, cunha taxa de retorno composta de 22, 3% durante 36 anos. A compra de Coca Cola supuxo para os seus investidores un lucro de preto do 800% en 12 anos. Menos coñecido foi seu investimento no Grupo de propaganda Interpublic en 1973, que ofreceu ganancias de máis do 900% en pouco máis de 11 anos. Buffet utiliza un cálculo chamado de fluxo de caixa descontado, que envolve a estimativa dos fluxos de caixa futuros do negocio e o desconto. Este cálculo mostra se existe unha diferenza entre o prezo actual e o valor proxectado, e se é grande ou suficiente para dar ó investidor unha marxe de seguridade. Buffet di que despois de comprada unha acción, non lle importaría se a Bolsa pechase por 10 anos se estivese suficiente confiado do valor intrínseco dos seus papeis.
Warsama

Warsama ou Waršama, foi fillo e sucesor do rei Inara de Nesa (Neša) e Kanesh (Kaniš), co mesmo título de rubaum que o seu pai. Era contemporáneo de Zimri Lim de Mari. Probabelmente perdeu o reino ante Pithanas de Kusar (Kushara).
Warwick Kerr

Warwick Estevam Kerr, nado en Santana de Parnaíba (estado de São Paulo) o 9 de setembro de 1922, é un biólogo xenetista brasileiro, considerado un dos mellores xenetistas brasileiros e especialista en abellas do mundo. Traxectoria
Kerr é fillo de Américo Caldas e Bárbara Chaves Kerr, de familia orixinaria de Escocia. En 1925 mudáronse a Pirapora no estado de São Paulo. Kerr estudou secundaria na cidade de São Paulo e se graduou como enxeñeiro agrícola na Escola Superior de Agricultura Luiz de Queiroz da Universidade de San Paulo en Piracicaba.
Kerr foi coñecido internacionalmente en 1950, cando realizou un traballo inédito sobre determinación de castas de abellas do xénero Melipona.
Foi o primeiro en cruzar Apis mellifera scutellata (subespecie africana, da abella común europea ou abella melífera) con abellas europeas en Piracicaba, Brasil, mediante inseminación artificial. Por descoido dun apicultor que quitou as reixas excluidoras das raíñas das colmeas que contiñan esta subespecie, a mesma escapou. Non dándolle importancia os híbridos (coñecidos como abellas africanizadas) estes comezaron a dispersarse polo Brasil e América Central, chegando a América do Norte.
En 1956, o goberno brasileiro enviou ó xenetista Warwick Kerr a África para importar raíñas africanas da abella melífera. Trouxo 63 raíñas, pero soamente 48 sobreviviron.
Kerr comezou a facer experimentos, cruzando as raíñas con abellas de razas europeas por medio de inseminación artificial e en total lográronse 29 híbridos. Foron colocados en colmeas con reixas excluidoras de raínas, non permitindo a súa saída. En 1957, un apicultor local notou as reixas excluidoras e as quitou, pensando que as reixas estaban colocadas fóra de estación. 26 raíñas de abellas africanizadas escaparon e comezaron a reproducirse rapidamente e asilvestrándose. Warwick Kerr non se preocupou, pensando que se cruzarían con outras abellas europeas. Porén, os informes de abellas salvaxes que atacaban ao gando comezaron a aparecer.
En poucos anos, investigadores en Río Claro comezaron a publicar informes de áreas rurais onde as abellas salvaxes (abellas africanizadas) atacaban furiosamente animais e incluso a seres humanos no campo. Os granxeiros brasileiros maioritariamente pobres sufriron perdas de gando, producíndose tamén fatalidades humanas. A comezos dos anos 1960 estaba claro que unha rápida expansión de colonias de abellas silvestres ocorrera, e que estas abellas africanizadas rapidamente ampliaban o seu rango territorial. En maio de 1991, Jesús Díaz foi a primeira vítima humana da picadura destas abellas africanizadas, sufrindo 18 picaduras. A primeira morte ocorreu o 15 de xullo de 1993, cando Lino López, de 82 anos, foi picado 40 veces mentres procuraba quitar unha colonia da parede dun edificio.
Nos Estados Unidos ditas abellas atópanse hoxe en 110 condados de Texas, 14 condados de Arizona, 7 condados de Novo México, 1 condado de Nevada, e 3 condados de California. Os científicos cren que continuarán dispersándose a través dos estados meridionais.
WatchOS

watchOS é o sistema operativo do Apple Watch, desenvolvido por Apple Inc. Está baseado en iOS, o sistema operativo que usa o iPhone, e ten moitas funcións similares. Foi lanzado o 24 de abril de 2015, xunto co Apple Watch, o único dispositivo que executa watchOS. watchOS conta cunha API chamada WatchKit para uso dos desenvolvedores.
A segunda versión, watchOS 2, incluía soporte para aplicacións nativas de terceiros e outras melloras, lanzouse o 21 de setembro de 2015. A terceira versión, watchOS 3, publicouse o 13 de setembro de 2016, cun mellor rendemento e con novos temas para a interface chamados " watch faces ". A cuarta versión, watchOS 4, lanzouse o 19 de setembro de 2017. A quinta versión, watchOS 5, lanzouse o 17 de setembro de 2018, para engadir máis soporte de terceiros e novos adestramentos, xunto coa función de " Walkie-Talkie ". A sexta versión, watchOS 6, lanzouse o 19 de setembro de 2019. A sétima versión, watchOS 7, lanzouse o 16 de setembro de 2020 para admitir a función de lavado de mans (motivado polo COVID) e o seguimento do sono. A oitava versión, watchOS 8, lanzouse o 20 de setembro de 2021, con actualizacións de seguimento da saúde, imaxes e aplicacións. A novena versión, watchOS 9, lanzouse o 12 de setembro de 2022. A décima versión, watchOS 10, lanzouse o 18 de setembro de 2023. A undécima versión, watchOS 11, lanzouse o 16 de setembro de 2024.
Waterford

Waterford (Port Láirge en irlandés) é unha cidade da República de Irlanda, no sur do país na provincia de Munster. Ten unha poboación de 45. 775 habitantes (censo de 2006).
Wattpad

Wattpad é unha plataforma para lectores e escritores que pode ser empregada por medio dun sitio web, un ordenador ou dende unha aplicación para móbiles que se pode atopar en Play Store. Os usuarios desta plataforma poden ler e publicar artigos, relatos, poemas, contos, blogs, fanfictions (ou fanfics), historias de ciencia ficción, romance, suspense etc. , xa sexa en liña ou a través da aplicación de Wattpad (para iOs e Android). O contido inclúe obras tanto de autores descoñecidos coma coñecidos. Os usuarios poden comentar e votar polas historias ou unirse a grupos asociados co sitio web. Ó redor do 50% da demanda desta rede social procede dos Estados Unidos de América, e en menor medida do Reino Unido, o Canadá, Colombia, Venezuela, a Arxentina, España, Australia, Chile, Ecuador, o Perú, México, a República Dominicana, Bolivia e o Uruguai. ​
Watts Humphrey

Watts S. Humphrey, nado en Battle Creek, Míchigan o 4 de xullo de 1927 e finado o 28 de outubro de 2010, foi un físico e informático norteamericano, coñecido pensador no mundo de enxeñaría de software, e a miúdo considerado o pai da calidade de software.
Waveform Audio Format

WAV (ou WAVE), apócope de WAVEform audio file format, é un formato de son dixital normalmente sen compresión de datos desenvolto e propiedade de Microsoft e de IBM que se utiliza para almacenar sons no PC, admite arquivos mono e estéreo a diversas resolucións e velocidades de mostraxe. A súa extensión é. wav.
É unha variante do formato RIFF (Resource Interchange File Format, formato de ficheiro para intercambio de recursos), método para almacenamento en "paquetes", e relativamente parecido ao IFF e ao formato AIFF usado por Macintosh. O formato toma en conta algunhas peculiaridades da CPU Intel, e é o formato principal usado por Windows.
A pesar de que o formato WAV é compatible con case calquera códec de son, emprégase principalmente co formato PCM (non comprimido) e, ao non ter perda de calidade, é adecuado para uso profesional. Para ter calidade CD de son necesítase que o son se grave a 44100 Hz e a 16 bits. Por cada minuto de gravación de son consómense uns 10 megabytes de espazo en disco. Unha das súas limitacións é que só se poden gravar arquivos de 4 xigabytes como máximo, o cal equivale aproximadamente a 6, 6 horas en calidade de CD de son. É unha limitación propia do formato, independentemente do sistema operativo que se utilice, e débese a que na cabeceira do ficheiro se indica a lonxitude do mesmo cun número enteiro de 32 bits, o que limita o tamaño do ficheiro.
En Internet non é popular, fundamentalmente porque os arquivos sen compresión son moi grandes. Son máis frecuentes os formatos comprimidos con perda, como o MP3 ou o Ogg Vorbis. Como estes son máis pequenos, a transferencia a través de Internet é moito máis rápida. Ademais, existen códecs de compresión sen perda máis eficaces, como Apple Lossless ou FLAC.
Wayback Machine

Wayback Machine (pronunciado [ˈwejbak maˈʃin]) é un servizo e unha base de datos que contén copias dunha gran cantidade de páxinas ou sitios de Internet. Se por algunha razón algún sitio non está dispoñíbel momentaneamente ou foi borrado do servidor de orixe, é posíbel consultar unha réplica vía "Wayback machine". Como consecuencia deste proxecto, tamén se pode consultar a historia ou modificacións das páxinas ao longo do tempo. Características
O servizo Wayback Machine funciona dunha maneira simple: abonda con teclear a URL dunha páxina web para ver cal é a última copia que hai gardada no arquivo. Se se quere ver como era hai un tempo unha páxina en cuestión, entón Wayback Machine pediranos en que data e ano queremos visitar a páxina. Existe un calendario na parte superior da pantalla, que permite ver graficamente as capturas ao longo do tempo. A lonxitude das barras do gráfico indica en que meses se fixeron máis copias.
Wayne Homren

Wayne Knobel Homren, nado en Pittsburgh, Pensilvania, o 24 de agosto de 1958, é un editor e numismático estadounidense. Traxectoria
Homren graduouse na Universidade de Pittsburgh en 1980 e acadou senllos mestrados, en Ciencias na Universidade de Míchigan (1981) e MBA na Universidade de Pittsburgh (1992).
A súa carreira profesional está vinculada aos laboratorios Bell, ao motor de procuras por Internet Lycos e ao Departamento de Defensa dos Estados Unidos.
Paralelamente á súa actividade profesional, Homren dedicouse tamén ao mundo editorial e numismático. Foi creador e redactor do boletín electrónico semanal sobre numismática E-Sylum. É membro da American Numismatic Society e presidiu entidades como a Numismatic Bibliomania Society, a Sociedade Numismática do Oeste de Pensilvania e a Asociación de Numismáticos de Pensilvania. Así mesmo, foi o presidente xeral da Feira Mundial do Diñeiro celebrada en 2004 en Pittsburgh pola American Numismatic Association, e dirixiu diversos programas de numismática para a xuventude en Pensilvania e Virxinia.
Como coleccionista numismático cómpre salientar a súa colección de moedas da Guerra Civil dos EEUU, e moedas de emerxencia e con contramarcas, así como papel moeda de Pittsburgh. Tamén reuniu unha extensa biblioteca de arredor de 3. 000 volumes sobre numismática estadounidense. Vida persoal
Homren casou o 5 de xullo de 1997 con Diana Robinson, con quen tivo dous fillos e unha filla. Recoñecementos
(2008): Premio Burnett Anderson Memorial, da a American Numismatic Association (ANA), a American Numismatic Society (ANS) e o Gremio Literario Numismático (Numismatic Literary Guild -NLG-).
(2021): Inclusión da lista das persoas máis influentes en numismática de 1960-2020, da revista Coin World. Publicacións
Wayne Knobel Homren é autor de varios artigos en diversas revistas especializadas estadounidenses, como The Asylum, The Numismatist ou Paper Money.
We Came as Romans

We Came as Romans é un grupo musical estadounidense de metalcore con orixe en Troy, Míchigan. Formado en 2005, o grupo pasou por múltiples cambios na súa formación, e asinou con SharpTone Records en 2016. O grupo publicou dous EPs, Demonstrations (2008) e Dreams (2008), e cinco álbums de estudio, To Plant a Seed (2009), Understanding What We've Grown to Be (2011), Tracing Back Roots (2013), We Came as Romans (2015) e Cold Like War (2017). Members
Actuais
Joshua Moore – Guitarra, coros (2005–)
Dave Stephens – Voz (2006–)
Lou Cotton – Guitarra (2006–)
Andy Glass – Baixo (2006–)
David Puckett – Batería, percusión (2017–) Discografía
Álbums de estudio
We Need to Talk About Kevin (filme)

We Need to Talk About Kevin é un filme británico-estadounidense dirixido por Lynne Ramsay que se estreou no 2011. Baséase na novela de Lionel Shriver, We Need to Talk About Kevin. O proxecto do filme comezou co seu finanzamento en 2005, comezando a filmación en abril de 2010.
Tilda Swinton interpreta a nai de Kevin, papel polo que foi nomeada ós Globos de Ouro, Screen Actors Guild e o BAFTA como mellor actriz. O filme foi estreado no Festival de Cannes de 2011, e no Reino Unido o 21 de outubro de 2011. Personaxes
Tilda Swinton como Eva Khatchadourian
John C. Reilly como Franklin Plaskett
Ezra Miller como Kevin Khatchadourian
Jasper Newell como Kevin de neno
Rocky Duer como Kevin de bebé
Ashley Gerasimovich como Celia Khatchadourian
Siobhan Fallon Hogan como Wanda
Alex Manette como Colin
WeChat

WeChat ou Weixin (en chinés simplificado: 微信; en pinyin: Wēixìn; en galego: Micromensaxes) é unha aplicación móbil de mensaxería instantánea e pagamento que actúa tamén como rede social. É desenvolvida por Tencent. Foi lanzada por primeira vez en 2011, converténdose na meirande aplicación móbil do mundo en 2018 con máis de mil millóns de usuarios activos ao mes. A versión chinesa de WeChat, Weixin, foi descrita coma unha "aplicación para todo" e unha super-app pola súa gran variedade de funcións. WeChat ofrece servizos de mensaxe de texto e voz, difusión de mensaxes a unha audiencia, videoconferencia, videoxogos, pago móbil, publicación de fotografías e vídeos, así como envío de xeolocalización.
As contas rexistradas usando un número de teléfono chinés son xestionadas pola marca Weixin, e os seus datos son gardados na China baixo os termos de servizo e a política de privacidade de Weixin. Pola súa banda, os usuarios foráneos rexístranse en WeChat, polo que contan cuns termos de servizo máis liberais e unha mellor política de privacidade; así mesmo, os seus datos son xestionados nos Países Baixos (no caso dos usuarios da Unión Europea) ou en Singapur (o resto de usuarios non chineses). Calquera interacción entre usuarios de WeChat e Weixin está suxeita aos termos de servizo e políticas de privacidade de ambas marcas. Historia
Contra 2010, Tencent xa conseguira unha grande base de usuarios co seu programa de mensaxería para ordenadores, QQ. Recoñecendo as posibilidades dos smartphones nese mercado, o seu director executivo Ma Huateng decidiu investir en alternativas ao seu propio servizo, QQ.
Weapons of Math Destruction

Weapons of Math Destruction (en galego, Armas de destrución matemática) é un libro de 2016 escrito pola estadounidense Cathy O'Neil. O subtitulo do libro resume a demoledora tese principal do libro: How Big Data Increases Inequality and Threatens Democracy (en galego: Como o Big Data aumenta a desigualdade e ameaza a democracia). Nel analiza o impacto social do Big Data e dalgúns algoritmos que provocan o aumento da desigualdade. Foi foi nomeado para o Premio Nacional do Libro 2016 pola categoría de non ficción, mais non conseguiu pasar da lista de finalistas. En troques, si acadou o Premio Euler do Libro no 2019, outorgado pola Asociación Matemática de América (MAA, Mathematical Association of America). Descrición xeral
O'Neil di que nunha variedade de campos -desde seguros ata publicidade, pasando pola educación ata a vixilancia- os big data e os algoritmos poden levar a decisións que prexudican aos pobres, reforzan o racismo e amplifican a desigualdade. Ela afirma que estas ferramentas matemáticas problemáticas comparten tres características fundamentais: son opacas, escalables e inxustas. Recepción
O libro recibiu eloxios xeneralizados por dilucidar as consecuencias da dependencia dos modelos de big data para estruturar os recursos socioeconómicos. Clay Shirky de The New York Times Book Review dixo que "O'Neil fai un traballo maxistral explicando a omnipresencia e os riscos dos algoritmos que regulan as nosas vidas", ao tempo que sinalou que "a sección sobre solucións é máis débil que a ilustración do problema". Kirkus Reviews eloxiou o libro por ser "unha discusión inusualmente lúcida e lexible" dun tema técnico.
Web SQL

A base de datos Web SQL é unha API web empregada para almacenar información en bases de datos que poden ser lidas
mediante unha variación do linguaxe SQL.
Esta API é soportada polo Google Chrome, Opera,
Safari e o navegador de Android.
O consorcio W3C deixou de traballar na estandarización das Bases de Datos Web SQL en novembro do 2010, citando a falta de implantacións independentes (i. e. o uso do sistema en escenarios de backend, diferentes de SQLite) coma a razón de que a especificación non acadara o categoría de recomendación por parte da W3C.
A corporación Mozilla foi unha das voces máis importantes na ruptura das negociacións e declarando o estándar obsoleto,
propoñendo ó mesmo tempo unha alternativa de almacenamento: as bases de datos IndexedDB.
Webb, Alabama

Webb é unha vila do condado de Houston no estado de Alabama. A súa poboación era de 1298 habitantes segundo o censo do ano 2000, a superficie 30. 40 km² e a densidade de poboación 42, 7 /km². A altura media da área é de 93 metros.
Webcam

Unha cámara web ou webcam é unha pequena cámara dixital conectada a un ordenador, a cal pode capturar imaxes e transmitilas a través de Internet en directo, xa sexa a unha páxina web ou a outra ou outras computadoras en forma privada. Características
As webcam necesitan un ordenador para transmitir as imaxes. Con todo, existen outras cámaras autónomas que tan só necesitan un punto de acceso á rede informática, ben sexa Ethernet ou inalámbrico. Para diferencialas das webcams denomínanse netcams ou cámaras de rede.
Tamén son moi utilizadas no chat como o Messenger, Yahoo! etc. Polo xeral pode transmitir imaxes en vivo, pero tamén pode capturar imaxes ou pequenos vídeos (dependendo do programa da webcam) que poden ser gravados e transmidos por Internet.
Tecnoloxía
As webcams normalmente están formadas por unha lente, un sensor de imaxe e a circuitería necesaria para manexalos.
Existen distintos tipos de lentes, sendo as lentes plásticas as máis comúns. Os sensores de imaxe poden ser CCD (charge coupled device) ou CMOS (complementary metal oxide semicondutor). Este último adoita ser o habitual en cámaras de baixo custo. As webcams para usuarios medios adoitan ofrecer unha resolución VGA (640x480) cunha taxa duns 30 frames por segundo, aínda que na actualidade ofrécense unhas resolucións medias de 1 - 1, 3 Mpx.
Software
A instalación básica dunha webcam consiste nunha cámara dixital conectada a unha computadora, normalmente a través do porto USB. O que realmente lle dá o nome de webcam é o software que a acompaña.
O software da webcam toma un frame da cámara cada certo tempo e envíaa a outro punto para ser visualizada. Se o que se pretende é utilizar esas imaxes para construír un vídeo, de calidade sen saltos de imaxe, necesitarase que a webcam alcance unha taxa duns 28 - 30 fps.
Webcómic

Un webcómic é unha banda deseñada dispoñíbel para a súa lectura en Internet. Moitos webcómics son publicados unicamente na web, mentres que outros se publican en papel, mantendo un arquivo en Internet por razóns comerciais ou artísticas. A maioría dos webcómics están en inglés.
Malia que hai unha gran cantidade de formatos, moitos webcómics publícanse en tiras autoconclusivas que aparecen de forma periódica, aínda que hai tamén series de aventuras e historietas experimentais, incluíndo xéneros propios do medio, como os sprite cómics.
Os formatos de creación máis comúns son o. cbr e o. cbz, ademais dos formatos de textos coñecidos para os PC. O medio
O formato dixital difire ostensibelmente do papel, proporcionando aos autores toda unha serie de diferentes posibilidades. En primeiro lugar habería que facer referencias aos aspectos económicos e de distribución. Internet permite abaratar os custos e proporciona independencia editorial aos autores ao non facelos depender de editores ou de grandes grupos de medios ou de distribución. Isto reflíctese nun aumento das temáticas, sobre todo en países de moral máis conservadora, permitindo a introdución de temáticas abertamente violentas ou de contido sexual.
Por outro lado, o formato dixital tamén proporciona novas posibilidades técnicas que permiten superar as limitacións do papel e, ao mesmo tempo, Internet tamén pode ser utilizada para procurar novas perspectivas para a BD. Scott McCloud, un dos pioneiros das webcómics (alén de destacado teórico do medio), desenvolveu a idea de viñeta infinita que fala de liberar a viñeta dos límites impostos pola imprenta. Outros autores como Mark Fiore teñen experimentado coa interactividade e a inclusión de animación.
Outros autores tamén teñen traballado coa utilización de hipertextos ou mesmo con técnicas próximas ás do collage, coa utilización de fotos, clipart, sprite, 3D etc.
Weblate

Weblate é unha ferramenta de tradución na web de código aberto con control de versións. Inclúe soporte para centos de linguas con definicións básicas, e habilita a adición de máis definicións de lingua. Todas as traducións poden ser editadas pola comunidade na web ou por un conxunto definido de persoas, así como por tradución automática, como DeepL Translator, Amazon Translate, ou Google Translate. Obxectivos
Weblate ten como obxectivo facilitar a tradución baseada na web cunha estreita integración con Git para unha ampla gama de formatos de ficheiro, axudando aos tradutores a contribuír sen ter coñecementos do fluxo de traballo de Git.
As traducións seguen o desenvolvemento de preto, xa que se aloxan no mesmo repositorio no que está almacenado o código fonte. Non hai plans para a resolución de conflitos importantes, xa que se argumenta que estes deberían ser principalmente xestionados no lado de Git. Nome do proxecto
O nome do proxecto é unha amálgama formada polas palabras inglesas web e translate (en galego, web e traducir). Usos notables
Estes son algúns proxectos que empregan Weblate: Godot
Blender
FreePBX
OsmAnd
phpMyAdmin
Organic Maps
Unknown Horizons
OpenPetra
Turris Omnia
Debian Handbook
LibreOffice e Collabora Online
Monero
openSUSE
Open Journal Systems
H5P
Kodi
CryptPad
ParaView
SCP: Secret Laboratory
Webmaster

Webmaster ou webmistress ou a súa tradución galega xestor(a) de web na súa denominación para o xénero feminino refírese á persoa ou persoas responsables dun sitio web específico.
Nunha páxina pequena, o Webmaster adoita ser o dono, deseñador e programador da web, ademais ser o encargado na redacción, edición e publicación do contido. En sitios máis grandes, as funcións do Webmaster serán maiores, actuando este como coordinador e supervisor das actividades de todos os integrantes que traballan con el, sendo en ocasións tamén un empregado do dono do sitio web, polo que, en virtude do antes mencionado, podemos considerar ó Webmaster como aquela persoa que pode exercer só unha ocupación dentro do proxecto.
O enderezo de correo electrónico do webmaster/webmistress a miúdo é usada como ponte de contacto co sitio. Exemplo: webmaster@exemplo. com usado comunmente na parte final de cada páxina web.
Webmin

Webmin é unha aplicación web pensada para a administración de servidores dende calquera navegador licenciada baixo licenza BSD. Este software fai que os servidores poidan ser manexados de xeito remoto e cunha interface amigable, tendo cada servidor o seu propio panel de control en modo GUI, sen necesidade de usar unha terminal en liña de comandos. Características
Desenvolvido na versión 5. 002 da linguaxe Perl, Webmin permite o control de moitos dos principais servidores utilizados hoxe en día (BIND, ProFTPD, Apache, Samba, MySQL, PostgreSQL, SSH, etc). O seu porto por defecto é o 10000 Está optimizado principalmente para sistemas Unix sendo Linux onde é máis corrente atopalo, inda que pode ser usado en sistemas Windows cunha funcionalidade algo limitada.
Unha característica deste xestor é a sinxeleza coa que se manexa a paquetería de software para a instalación de novos programas ou a actualización dos mesmos, xa que as dependencias son resoltas de xeito automático por Webmin. A parte negativa deste proceso é que o administrador dos sistemas terá que confiar nos repositorios de Webmin.
Por outra banda, a interface gráfica non é tan potente ou flexible como a liña de comandos.
Existen moreas de plugins para o programa cos que pode ser personalizado para conseguiren certas características coas que non conta a aplicación cando se instala, sendo este un programa de xestión modular Ten soporte para moitas linguas, entre elas todos os idiomas oficiais na Península Ibérica (castelán, portugués, catalán, éuscaro e inglés) agás o idioma galego.